  Виталий Пронин Висьыны усемъёс пӧлысь 72 процентэз веразы: быректымтэ ву юо.Ар ӵоже элькунысьтымы 239 муртлы ӵужектон паласькиз, тросэзлы - берло толэзьёс ӵоже.Висьыны усемъёс пӧлысь 72 процентэз веразы: быректымтэ ву юо.- Уката трос черламъёс Ижысь Первомай ёросын,  - шуиз тазалыкез утёнъя министр Д. Чуршин. - Отысь частной секторын ву гумыосы ялан тупатъяны выро. Со вискын ик вуэ олома но шеде, вылды.Ог 17 процентэзлы адямиослы висён паласькем черам муртъёс бордысь. Соин эмъясьёс али нимысьтыз чакласа возё висьыны усем муртъёслэсь матысь адямиоссэс. Пуктылэмын прививкаос. Со сяна, та нуналъёсы гинэ ватсаса 2 сюрс 485 мурты тырмымон вакцина басьтэмын. Со тырмыны кулэ 300 классысь нылпиослы - соослэн эшъёссы пӧлын вань ӵужектонэн черламъёс.Эмъясьёс ало: висён кутске кынман висёнъёс сямен ик - мугор ӟырда, ныр тыре, кызон пӧсьтэ, сӥльбыгытъёс вӧсь луо. Кузы ӵужектэ ог 30 процентэзлэн гинэ черламъёслэн. Соин ик жуммемез шӧдэм бере ик вазиськоно специалистъёс дӥне.Эшшо: прививкалэн пайдаез ог 15 арлы тырме. Нош одӥг пол ӵужектылонэн висем муртлы со кыкетӥзэ уг паласькы ни.Ӵужектонэн висисьёс пусъемын Россиысь мукет улосъёсын но. Артысь Пермь улосын ик, кылсярысь, ялэмын ни карантин.Элина Кумачёва Туспуктӥз А. Горбунов  